Ғасырмен құрдас майдангер!

Аз емес зар жылаған, егілген жан,

Аз емес өшкен өмір төгілген қан,

Кеудеге зілді қасірет салды соғыс,

Қирады талай арман көңілге алған.

(М.Темірұлы)

Сан мыңдаған ұрпақ үшін ортақ мереке – бұл жеңіс күні. Бұл мереке – абыройымыз бен данқ мерекесі. Ерлік пен табандылық, Отанға деген сүйіспеншілік сұрапыл соғыста жеңіске жеткізді.

Осынау жеңістің дәмін тартып, «Жеңіс» парадына қатысып, ерлігімен де, еңбегімен де құрметке бөленген майдангер Иван Степанович Гапич . Ол келешек ұрпақтың бейбіт өмір сүруіне, елге тыныштық орнауына орасан зор еңбек сіңірді.

 Иван Степанович майдан алаңына өз еркімен,сұранып барады. Украина, Польша қалаларын жаудан азат етуге жан салды. Азаттық жолында сұрапыл шайқастарға қатысқан. Майдангеріміздің бұндай еңбектері елеусіз қалмады. «Германияны жеңгені үшін», «Ерлігі үшін», «Кенисбергті жеңгені үшін» медальдарымен және «Қызыл Жұлдыз», ІІІ дәрежелі «Даңқ» ордендерімен марапатталған.

 Бүгінде ардагеріміз прокуратура органдарының құрметті қызметкері. Өз кезегінде нәтижелі еңбек етіп, қарапайым тергеушіден облыс прокурорына дейінгі лауазымдарында қызмет атқарған. Майданда қолға қару алған жауынгер бұдан бөлек қоғамдық жұмыстарға да белсенді қатысады. Жас ұрпаққа өз өмірін,баға жетпес еңбегін мысал етіп, оларды патриотизмге үйретеді. Көптеген шараларға қатысып, өмірлік тәжірибесімен де бөлісіп келеді. Отанды шексіз сүйіп,өз ісіне адал болып қана қоймай жастарға соны насихаттайды. Әрине, мұның бәрі тынымсыз және нәтижелі еңбектің үлгісі.

Өз қайсарлығымен, адал еңбегінің арқасында қызмет сатысына абыроймен көтерілген қайраткердің өмір жолы ең жоғарғы марапатқа лайық екені сөзсіз.

Сұм соғыста жалындаған жастығында ұрпақтың жарқын болашағы үшін құрбан еткен тұлғалардың ерлігі мен өрлігін біз де ұмытпаймыз.

Егемен ел үшін, бейбіт өмір үшін,Ұлы Жеңіс үшін майдангерлерімізге алғысымыз шексіз.

 Жанғазықызы Жанерке,

 БҚО, Казталов ауданы,

Қошанкөл ауылы,

 Г.Бегалиев атындағы ЖОББМ,

 9-сынып оқушысы